Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 2 Pv 400/12/1101	Bratislava I, 25.6.2012
EEČ : 2-8-39-2012

U Z N E S E N I E

Trestná vec:	obvinený XXXXX  
Prečin:	Zatajenie veci podľa § 236 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Bratislava I
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
12.06.2012 v čase od 19.15 hod. do 19.45 hod. v Bratislave na Laurínskej ulici na terase kaviarne Inn Caffe and Wine bar našiel čiernu tašku obsahujúcu notebook zn. Dell Adamo XPS s nabíjačkou a USB zn. Gelmato v celkovej hodnote 1.160,- €, ktoré si na uvedenom mieste zabudla pošk. XXXXX, predmetné veci následne skryl v skladových priestoroch daného podniku v úmysle si ich prisvojiť, čím spôsobil pošk. XXXXX celkovú škodu vo výške 1.160,- €
Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Poverený príslušník OR PZ v Bratislave I, Odboru poriadkovej polície, Obvodného oddelenia XXXXX - stred uznesením pod spis. zn. XXXXX z 13.06.2012 podľa § 206 ods. 1 Trestného poriadku vzniesol obvinenie XXXXX za prečin zatajenia veci podľa § 236 ods. 1 Trestného zákona, ktorého sa dopustil na skutkovom základe uvedenom v enunciáte tohto uznesenia.
	
21.06.2012, po skončení skráteného vyšetrovania, predložil poverený príslušník PZ spis tunajšej prokuratúre s návrhom na podmienečné zastavenie trestného stíhania obvineného XXXXX za uvedený skutok. 

Preskúmaním spisového materiálu som dospel k záveru, že sú splnené všetky zákonné podmienky pre podmienečné zastavenie trestného stíhania podľa § 216 a nasl. Trestného poriadku.

	Obvinený XXXXX je stíhaný za prečin zatajenia veci podľa § 236 ods. 1 Trestného zákona, za ktorý zákon ustanovuje trest odňatia slobody vo výmere až na jeden rok. Teda je naplnená podmienka uvedená v § 216 ods. 1 Trestného poriadku, že musí ísť o konanie o prečine, za ktorý Trestný zákon ustanovuje trest odňatia slobody, ktorého horná hranica neprevyšuje 5 rokov.

 	Obvinený XXXXX sa pri svojom výsluchu v procesnom postavení obvineného 13.06.2012 pred povereným príslušníkom PZ ku stíhanému skutku priznal a oľutoval jeho spáchanie, pričom toto jeho priznanie je potrebné posudzovať za vyhlásenie, že spáchal skutok, za ktorý je v tomto konaní stíhaný, čím je splnená podmienka uvedená v § 216 ods. 1 písm. a) Trestného poriadku. 

	Taktiež obvinený XXXXX pri svojom vyššie uvedenom výsluchu dal súhlas na podmienečné zastavenie trestného stíhania. Tým je naplnená aj ďalšia podmienka uvedená v § 216 ods. 1 Trestného poriadku a to, že trestné stíhanie sa môže podmienečne zastaviť iba so súhlasom obvineného. 

Zo záznamu o vrátení vecí z 13.06.2012 vyplýva, že odcudzené veci boli vrátené pošk. XXXXX, a to na základe uznesenia povereného príslušníka PZ podľa § 97 ods. 1 Trestného poriadku z 13.06.2012. Nakoľko veci, ktoré si obvinený prisvojil, boli poškodenému vrátené, je v danej veci splnená aj podmienka uvedená v § 216 odsek 1 písmeno b) Trestného poriadku.

Tým, že ide v osobe obvineného o osobu doposiaľ netrestanú, ktorá nebola v období od roku 2010 priestupkovo prejednávaná, možno v zmysle § 216 ods. 1 písm. c) Trestného poriadku, s prihliadnutím na jeho doterajší život i okolnosti prípadu, horeuvedené rozhodnutie považovať za dostačujúce.

	Z predloženého spisového materiálu nevyplýva potreba uložiť obvinenému v skúšobnej dobe obmedzenia v zmysle § 216 ods. 4 Trestného poriadku.

	V zmysle § 216 ods. 2 Trestného poriadku som určil obvinenému skúšobnú dobu v trvaní 12 (dvanásť) mesiacov, nakoľko túto považujem za primeranú okolnostiam spáchania daného prečinu a osobe obvineného.

	Vzhľadom na horeuvedené, som sa rozhodol trestné stíhanie obvineného XXXXX, za prečin zatajenia veci podľa § 236 ods. 1 Trestného zákona, podmienečne zastaviť.

Poučenie:
	Proti tomuto uzneseniu je  prípustná sťažnosť, ktorú môže obvinený a poškodený podať do 3 dní odo dňa jeho doručenia, a to na tunajšiu prokuratúru. O prípadnej sťažnosti rozhodne prokurátor Krajskej prokuratúry v Bratislave.
	Sťažnosť má odkladný účinok.
	Ak obvinený v priebehu skúšobnej doby bude viesť riadny život, rozhodne po jej uplynutí prokurátor Okresnej prokuratúry Bratislava I, že sa obvinený osvedčil. Inak rozhodne, a to prípadne aj počas skúšobnej doby, že sa v trestnom stíhaní pokračuje.

Mgr. Priecel Vladimír
prokurátor